Kerepesi Babaliget Bölcsőde

2144 Kerepes, Alföldi út 58.

Tel:06/20/559-8912 Élelmezés vezető: 06/28/561-053

bolcsode@kerepes.hu

**Kerepes Város Képviselő-testület** iksz.:

2144Kerepes, Vörösmarty utca 2. tárgy: munkaterv

Tisztelt Képviselő-testület!

**2022/2023-es éves munkaterv**

**A bölcsőde bemutatása, az intézménynek az ellátó rendszerben betöltött célja, szerepe**

A bölcsődék működését a gyermekek védelméről és a gyámügyi igazgatásról szóló 1997. évi XXXI. Törvény és a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működési feltételeiről szóló 15/1998.(IV.30.)NM rendelet módosításaként kiadott 6/2016 (II.24.) EMMI rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló jogszabály határozza meg.

A bölcsőde, mint gyermekintézmény a gyermekjóléti alapellátás része, mely a családban nevelkedő 20 hetestől 36 hónapos korú gyermekek számára biztosítja a napközbeni ellátást, szakszerű gondozást, nevelést.

**Intézményünk 2011. október 19.-én nyitotta meg kapuit**. Az alapító okiratban meghatározott férőhelyek száma: **56.**

A teremméret miatt módosítva lett a férőhelyszám, így 2021. június 11.-én megkaptuk a tanúsítványt, hogy az engedélyezett **férőhely 52** lett.

Módszertani irányelvek és az intézmény működési engedélye szabja meg a felvehető gyermekek létszámát úgy, hogy egy kisgyermeknevelő 6-7 fő egészséges gyermeket láthat el a megfelelő alapterület biztosításával.

A sajátos nevelési igényű gyermekek gondozása esetén ez a létszám változik, csökken.

2021 májusában a 19/2019. (IX.27.) önkormányzati rendelet a gyermekvédelem helyi rendszeréről egységes szerkezetben a 7/2021.(V20.) önkormányzati rendelettel lép hatályba.

Gyermekek napközbeni ellátása:

7.§ (1) Az önkormányzat a gyermekek napközbeni ellátása keretében a családban élő gyermekek életkorának megfelelő nappali felügyeletét és étkezését szervezi meg azon, kerepesi lakóhellyel rendelkező szülő(k) gyermeke számára, akiknek napközbeni ellátásáról a szüleik munkavégzésük, egészségi állapotuk, vagy egyéb, a Gyvt. által szabályozott körülmény, vagy ok miatt nem tudnak gondoskodni.

(2) Az önkormányzat az állandó kerepesi lakóhellyel rendelkező gyermekek napközbeni ellátását bölcsődei ellátás keretében szervezi meg. A Kerepesi Babaliget Bölcsőde a szakmai programban szereplő szolgáltatásként a szabad kapacitása terhére **időszakos gyermekfelügyeletet** biztosíthat.

Erre a szolgáltatásra két jelentkező van erre a nevelési évre.

Ennek díjtétele: 510,- Ft / óra, + étkezések a napi 840,- Ft-os nyersanyagárból étkezésenként levetítve.

**Személyi feltételek**

A bölcsőde személyi feltétele a szakmai protokollnak megfelel. Az engedélyezett létszámunk 17 fő, ebből egy fő kisgyermeknevelő kolléganőnk gyermekvállalás miatt tartósan távol van.

Intézményünkben ezen kívül a dolgozói csapat állandó.

Ennek alapján:

- kisgyermeknevelők létszáma: 9 fő ebből 1 fő tartós táppénzen van

- intézményvezető 1 fő

- élelmezésvezető: 1 fő

- szakács 1fő

- konyhalány: 1 fő

- bölcsődei dajka 2 fő

- mosónő: 1 fő

- karbantartó: 1 fő

Kisgyermeknevelőink magasan képzett szakemberek.

* 1 fő óvodapedagógus végzettséggel is rendelkező kisgyermeknevelő,
* 4 fő diplomás, pedagógus besorolású kisgyermeknevelő
* 4 fő E kategóriás kisgyermeknevelő

A kisgyermeknevelők napi hét órát töltenek a csoportban, a nyolcadik óra az adminisztrációval, értekezleteken való részvétellel, családlátogatásokkal, szakmai képzésekkel, rendezvények szervezésével, stb. telik. Heti váltásban, „csúsztatott” műszakban dolgoznak, lépcsőzetes munkaidőkezdéssel. A társgondozónő hiányzása esetén igyekszünk a helyettesítést úgy megoldani, hogy a hiányzó kisgyermeknevelő műszakjába áll be az ötödik ember. Jelenleg ezt nem tudjuk megoldani, így egy 8-16-ig műszakban dolgozik, aki egyedül látja el a csoportját.

2023-ban nekem meg lesz a 40 év munkaviszonyom, több mint 30 év közalkalmazotti jogviszonnyal. Ezért kezdeményeztem a felmentésem nyugdíj előtt, így 2023. február 1-től felmentési időm fogom tölteni.

**2022/2023 es évre tervezett tanulmányok, képzések**

A Szoct.92./D.§ (1) bekezdésében felsorolt munkakörökben személyes gondoskodást végző személyek továbbképzéséről és a szociális szakvizsgáról szóló 9/2000. (VIII.4.) SzCsM rendelet szerint kisgyermeknevelőink is továbbképzésre kötelezett személyek közé tartoznak. A 2018 júliustól indult továbbképzési időszaknak 2022 júniusban lett volna a vége, de ezt idén meghosszabbították 2022 év decemberig. A távol lévő dolgozónk minden képzését teljesítette.

Két kisgyermeknevelő most végezte el a munkakörhöz kötött továbbképzését, ketten most jelentkeztek a kötelező képzésekre, egynek pedig a szabadon választható tanfolyamok közül kell elvégezni annyit, hogy a kreditpontjai meglegyenek.

Folyamatosan figyeljük a lehetőségeket, de sajnos a munkakörhöz kötöttek és a kötelezőek nagyon korlátozottan indulnak.

Amit kiemelnék, hogy egy kolléganő a szakács képzést tavaly ősszel sikeresen befejezte, így a bölcsőde konyháján egy fő szakképzett szakács és egy fő konyhalány végzi feladatait az élelmezésvezető irányításával. Az élelmezésvezetőnk 2018 októberében elvégezte a szakács, majd tavaly áprilisban a diétás szakács képzést. Szerződtünk egy dietetikussal, aki a diétára szoruló gyermekek étlapját engedélyezi, véleményezi.

Ketten érettségit terveznek, és egy fiatal kisgyermeknevelő kolléganő a diplomát tervezi a jövő évre.

Nagy öröm, hogy a helyettes kisgyermeknevelőnk felvételt nyert az Eszterházy Károly Katolikus Egyetem Pedagógiai kar gyógypedagógiai szakára Jászberénybe. A gyógypedagógus szakma nálunk nagyon hiánypótló végzettség lesz.

**Gyermeklétszám**

2021. június 11.-én megkaptuk a tanúsítványt, hogy az engedélyezett **férőhely 52** lett.

A 2022 szeptember elejéig 31 bölcsődés gyermeket írattak be óvodába, 1 közülük az ősz folyamán megy át az új intézményébe. Helyükre a **2022/2023-es nevelési év kezdetére 33 kisgyermeket veszünk fel**. Az ősz folyamán fokozatosan szoknak be az intézménybe szülői igény szerint, ahogy munkába állnak, vagy már dolgoznak.

A szülővel történő fokozatos beszoktatásokat már 2022. augusztus 15.-én megkezdtük egy pedagógus szülővel.

A szülői értekezletet nyáron már meg tudtuk tartani az aulában, kérésünk annyi volt, hogy 1 gyerekhez 1 szülő érkezzen.

A beiratkozások fokozatosan a szülőkkel a szülői értekezleteken egyeztetett időpontokban történnek. A csoportok összetétele sajnos augusztus és szeptember elején változik a visszalépések miatt, viszont ennek köszönhetően rövidül a várólista.

A bölcsődében most összesen 50 gyermek lehet, Az egyik egységben 2 éven aluliakkal csoportonként 12, összesen 24 fő, a másik egységben 2 éven felüliekkel csoportonként 13, összesen 26 fő lesz felvéve fokozatos beszoktatással.

**A felvett gyermekek korosztályi megoszlása a következő:**

* 12 hónapos és 23 hónapos kor között 21 fő
* 24 hónapos és 36 hónapos között 12 fő
* A felvett gyerekek közül nincs sajátos nevelési igényű gyermek.( SNI-s )
* Az újonnan felvettek között nincs Rendszeres Gyermekvédelmi Támogatásba részesülő,
* Lesz egy gyermekünk, aki allergiás.
* Minden csoportban marad néhány gyermek, összesen 17-en a 2022/2023 es nevelési évre.
* Minden felvett gyermek kerepesi lakos.
* A 2 éven aluliak csoportjában maximum 12, a 2 éven felüliek csoportjában 13 gyermeket vehetünk fel, ahol SNI-s gyermek van, ott a csoport csak 11 fő lehet.

**Folyamatos feladatok a 2022/2023-es gondozási évben:**

- HCCP szerinti munkavégzés a konyhán.

- Technikai dolgozók munkavégzésének ellenőrzése.

- Bölcsőde orvosának rendszeres látogatása.

- Munkaértekezletek szükség esetén és rendkívüli esetben azonnal.

- Szülői Érdekvédelmi Fórum szervezése

- Munkavédelemi, tűzvédelmi oktatások megtartása

-A fertőzéses megbetegedések kivédése, prevenciók megszervezése (folyamatos fertőtlenítés, orvosi vizsgálatok, gyakori szabad levegőn való tartózkodás…).

**Élelmezéshez kapcsolódó feladatok:**

Fontosnak tartjuk bölcsődénkben és intézményünkben az egészséges életmódot. Ennek érdekében az a célunk, hogy a gyermekek megfelelő minőségű és mennyiségű, változatos ételeket fogyasszanak az ide vonatkozó előírások betartásával.

Nyáron volt két minősítési ellenőrzésünk a konyhán. Az előző 86 % volt, az idei 92%, a részletes vizsgálati véleményt még nem kaptuk meg.

**A nevelési-gondozási év tervezett feladatai**

Szakmai Program szerint meghatározott feladatok, a nevelési-gondozási év céljának megfogalmazása

1. A családok támogatása, a szülői szerepek erősítése a fő feladatunk a 2022/2023-es nevelési évre is.

Ennek érdekében kiemelt a szülők tájékoztatásának kiszélesítése: tájékoztatás módjának erősítése. Célunk, hogy a szülők felé közvetített információk időben, megfelelő módon jussanak el. Fontos a napi kapcsolattartás az együttműködés érdekében. A szülőkkel a kapcsolattartás folyamatos, személyesen, e-mailban, telefonon, a szülők közösségi oldalon elérhető csoportjában, honlapunkon.

2. A megújult dokumentációs rendszer intézményi szintű alkalmazásának gyakorlata a csoportokban a másik kiemelt feladatunk. Célunk, hogy beépítsük a gyakorlatba azokat a javaslatokat, amik az új adminisztrációval kapcsolatban kötelezőek lettek. 2020 szeptemberétől a gyermek adminisztrációt kezdtük el az új rendszerből, 2021-ben pedig az új csoportnapló került az újonnan használt adminisztrációhoz.

b) **Bölcsődevezetői feladatok a nevelési-gondozási évben**

2021 09. 02.-án kezdődött számomra a Pázmány Péter Katolikus Egyetemen a Szociális vezetőképző, ami 3x3 alkalom, november 13.-án sikeresen befejeztem. Közben ABPE képzést is elvégeztem októberben.

A vezető helyettes is sikeresen elvégezte a Szociális vezetőképző alapszintű képzését.

A dokumentációs rendszer megújítása során a vezető feladata a megfelelő dokumentáció vezetésének segítése, ellenőrzése. Az új rendszer megismerése, a felmerülő kérdések tisztázása.

c) Értekezletek, munkatársi értekezletek, programok.

Egész évben kéthetente hétfőnként csoportvezetői értekezleteket tartunk.

Három hetente szerdánként kisgyermeknevelői megbeszélések lesznek.

**2022. szeptember:**

-5. Beszoktatás kezdete

-6.Technikai értekezlet

-14. Október-novemberi kezdőknek beiratkozás

-14. Kisgyermeknevelői értekezlet

**2022. október:**

**-**15. Ledolgozós szombat

-22. Szülőcsoportos megbeszélés / Süni- Pillangó/

-23. Október 23 ünnepély

-29. Szülőcsoportos megbeszélés /Maci-Katica/

**2022.november:**

-8. Süni- Pillangó karácsonyi fotózás

-9. Maci-Katica karácsonyi fotózás

-10. Délután időpontra családi fotózás

**2022. december:**

-6. Mikulás

-15. Karácsonyi szöszmötölő délután

-17. Karácsonyi koncert- délelőtt

-22.Dolgozói karácsony, nyugdíjas búcsúztató

-24. Ünnep- Téli szünet 2022. december 31.-ig

**2023.január:**

-1. Ünnep

-2. Nyitás

-5. Értekezlet

**2023.február:**

-2. Farsangi szöszmötölő délután

-8. Farsang délelőtt a gyerekekkel

**2023. március**

-9. Csoportos szülői értekezletek

-15. Megemlékezés Márc.15.ről

-16. Nemzeti Lobogó Napja

-24. Húsvéti szöszmötölő délután

-30. Anyák napi fotózás

-31. Anyák napi fotózás

**2023.április:**

-5. Óvónők látogatása a bölcsődében

-7. Nagypéntek

-8-9-10. Húsvét

-19. Óvodába távozó gyermekek szüleinek tájékoztató szülői értekezlet 16:00

-21. Bölcsődék Napja- nevelés nélküli munkanap

**2023.május:**

-1. ünnep

-3. Anyák napi szöszmötölő

-7. Anyák napja

-24. szeptembertől felvételt kérők értesítése

-28.-29. Pünkösd

**2023. június:**

-1.Új gyerekek csoportbeosztása

-7. Nevelési évzáró nevelői értekezlet

-9. Gyereknap-családi nap délután a szülőkkel

**2023.július:**

-7. Évzáró délután a szülőkkel

-12. Új gyerekek szülői értekezlet

-24. Nyári zárás 3 hét / Tervezett/

**2023.augusztus:**

-14. Nyitás

-14. Pedagógus gyerekek beszoktatása

-17. Beiratkozások -31. óvodába menők kiírása

A megszokott programjaink:

* az ünnepekhez igazodóan kézműves délutánok szervezése: farsang, húsvét, anyák napja, karácsony
* zenés farsang a Kölyökidő Alapítvánnyal
* szintén a Kölyökidővel családi nap gyermeknap környékén a bölcsőde udvarán egy szabadtéri rendezvénnyel.
* évzáró uzsonna, ahol az óvodába menő gyermekektől köszönünk el, általában a nyári zárás előtt, amin az egész család részt vehet
* karácsonyi ünnep egy zenész részvételével
* szükség esetén egyeztetés a bölcsőde orvossal, szükség esetén egyéni beszélgetés, vagy az adott csoport kisgyermeknevelőivel együtt a szülőkkel próbáljuk megoldani a felmerülő problémákat
* szülői, szülőcsoportos értekezletek

d) Megfigyelések – gyermekcsoportokban és a bölcsőde más egységeiben Kiemelt feladat a csoport elosztások, csoportszervezések miatti többlet feladatok koordinálása, nyomon követése. A csoportszokások kialakításának megfigyelése gyermekcsoportokban.

e) Gyermekcsoportok tevékenysége; programok, szülőcsoportos beszélgetések Szülői értekezletek: október és március hónapokban. Kezdő szülőknek értekezlet június hónapban történik. Ünnepkörhöz kötötten a szülőkkel szöszmötölő délutánokat szervezünk.

f)A bölcsőde éves nyári bezárása, a szünet tervezett időpontja: 2023 július vége, augusztus eleje. A szülők értesítése a fenntartói döntés után február hónapban fog történni.

g) Megvalósításra váró terveink a következő évre: Az utcafronti kerítés lábazat javítása, fa kerítéselemek megerősítése a hátsó udvaron Az épület nyílászáróinak festése. Az udvarok, kinti játékeszközök, utca, parkoló folyamatos karbantartása, rendben tartása. Mindkét gyermekmosdóba zuhanytálca beépítése.

Ez a nevelési év teljes rendben kezdődik, folyamatosan jönnek az új gyermekek. A családlátogatásokat előre egyeztetett időpontokban lebonyolítjuk.

Bízunk benne, hogy a tervezett programjainkat rendben, korlátozások nélkül meg tudjuk rendezni.

2022. szeptember 8.

Hutvágner Csabáné

Intézményvezető